|  |  |  |
| --- | --- | --- |
| B O S N A I H E R C E G O V I N A |  | Б О С Н А И Х Е Р Ц Е Г О В И Н А |
| VIJEĆE MINISTARA | САВЈЕТ МИНИСТАРА |
| ***DIREKCIJA ZA EVROPSKE INTEGRACIJE*** |  |
| ***DIREKCIJA ZA EUROPSKE INTEGRACIJE*** | ***ДИРЕКЦИЈА ЗА ЕВРОПСКЕ ИНТЕГРАЦИЈЕ*** |

Сарајево, 19.10.2023. године

МЕДИЈИМА

**САОПШТЕЊЕ ЗА МЕДИЈЕ**

 **Важно је обезбиједити напредак на нивоу цијеле БиХ**

На седмом састанку Пододбора за иновације, информационо друштво и социјалну политику између ЕУ и БиХ, који је одржан 19. октобра 2023. године путем видеоконференције, оцијењено је како је ово добра прилика да се у вријеме припрема за објаву Годишњег извјештаја Европске комисије о БиХ размијене информације о напретку. Европска комисија истакла је како је важно обезбиједити да тај напредак буде на нивоу цијеле БиХ. Састанком су копредсједавали помоћник министарке у Министарству цивилних послова БиХ Аднан Хусић и Мери Тереса Моран (Mary Teresa Moran) из Европске комисије, а у уводном дијелу састанка учествовала је и директорка Дирекције за европске интеграције Елвира Хабота. Двије делегације разговарале су о темама везаним за дигиталну транзицију и развој аудиовизуалне политике, запошљавање и социјалну политику те образовање, културу, истраживање и иновације.

Делегација БиХ је информисала Комисију да су, у складу са препорукама Комисије, створене функционалне претпоставке за рад Тима за одговор на рачунарске инциденте (CERT) за тијела и институције БиХ. Такође, делегација БиХ је истакнула како је у финалној фази припрема Политике сектора електронских комуникација у БиХ за период 2023 - 2027. и Стратегије широкопојасног приступа у БиХ 2023 - 2027. година, те да је сетом правила и кодекса, у одговарајућем обиму, преузета Директива ЕУ о аудиовизуалним медијским услугама.

Европска комисија је позвала власти у БиХ на усвајање, између осталог, закона о електронским комуникацијама, закона о електронским медијима и закона о електронској идентификацији и услугама повјерења. Потребно је, такође, и увођење броја 112 за хитне случајеве у цијелој држави те окончање активности на дигитализацији јавних РТВ сервиса.

Делегација БиХ је информисала Комисију да је усвојен Гендер акциони план БиХ за период 2023 - 2027. година, као и о предузетим активностима на нивоу ентитета везано за социјалну политику. Комисија је оцијенила како је остварен одређен напредак везано за једнакост полова. Позвала је на усвајање нове стратегије запошљавања у ФБиХ, а потом и на усвајање цјелодржавне стратегије запошљавања.

Размијењене су информације о изради оквира квалификација у БиХ, учешћу у међународним студијама, приступу школа интернету, међуинституционалној и међусекторској сарадњи, те о учешћу БиХ у Креативној Европи.

Делегација БиХ је констатовала да се биљежи напредак у процесу акредитације институција за високо образовања те да су, од укупно 39 високошколских институција уписаних у Државни регистар, све прошле прву и другу акредитацију, а да се дио њих већ припрема за трећу. Истакнуто је као је убрзан и процес акредитације студијских програма, те да су имплементиране све препоруке *TAIEX-*a.

Комисија је позвала власти у БиХ да доврше домаћи законски и стратешки оквир о предшколском, средњем стручном и образовању одраслих, да израде Акциони план за спровођење заједничког језгра наставних планова и програма.

Европска комисија је поздравила учешће БиХ у програму Хоризонт Европа, а међу приоритетима за власти у БиХ остаје усвајање стратегије за развој науке и стратегије паметне специјализације.

Састанком Пододбора за иновације, информационо друштво и социјалну политику започео је седми циклус састанака заједничких тијела ЕУ и БиХ, а чији је задатак праћење спровођење ССП-а. Овај Пододбор, између осталог, обухвата питања из поглавља *acquisa*10, 19, 25 и 26. О Пододбору и осталим заједничким тијелима ЕУ и БиХ види више на веб страници Дирекције <https://www.dei.gov.ba/bs/stabilization-agreement> .

Дирекција за европске интеграције